આપણે જો મનમાં ખાંડ ખાતાં હોઈએ કે ‘ગુજરાતી ભાષાને ઊની આંચ નથી આવવાની’ તો આ એક ભ્રમણા કે નરી ડંફાસ સાબિત થવાની છે. કારણ કે ગુજરાતી ભાષાનું ભવિષ્ય જેના હાથમાં છે અથવા જેને ગુજરાતી ભાષાનું ભવિષ્ય ઘડવાનું છે એવી પ્રજા આજે ઇન્ટરનેટી દુનિયામાં વિહાર કરતી કરતી અવળે રવાળે ચડતી જાય છે. ‘જાનમાં કોઈ જાણે નહીં ને હું વરની ફૂઈ’ એવા ગુજરાતી સાહિત્યકારોની આખી જમાત ઊભી થતી જાય છે અને આ જમાતના જ કેટલાક લોકો પોતાની જાતને ગુજરાતી ભાષાના માંધાતા તરીકે લેખાવે છે ત્યારે ગુજરાતી ભાષાના ભવિષ્ય માટે છાપામાં ચવાઈને ચૂંથો થઈ ગયેલો શબ્દ ‘અંધકારમય’ વાપરવામાં લગીરે અતિશયોક્તિ નથી.